Diari Oficial de la Generalitat Valenciana


Sumari del DOGV 3484, del 29-04-1999 (1999/3672)

ORDRE de 14 d'abril de 1999, de la Conselleria d'Agricultura, Pesca i Alimentació, sobre eleccions en confraries de pescadors i les federacions provincials d'aquestes pertanyents a l'àmbit territorial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/04/14/(2)/dof/vci/html**

### Dades del document

Número de DOGV
:   3484

Data del DOGV
:   29-04-1999

Secció del DOGV
:   I. DISPOSICIONS GENERALS

Número del document
:   1999/3672


Data del document
:   14-04-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 14 d'abril de 1999, de la Conselleria d'Agricultura, Pesca i Alimentació, sobre eleccions en confraries de pescadors i les federacions provincials d'aquestes pertanyents a l'àmbit territorial de la Comunitat Valenciana. [1999/X3672]
  
La Llei 9/1998, de Pesca Marítima de la Comunitat Valenciana, estableix que el mandat dels càrrecs elegits per als òrgans rectors de les confraries de pescadors tindrà una duració de quatre anys.
  
Atesa la proximitat del compliment del període dels quatre anys de mandat dels òrgans rectors de les confraries de pescadors i les federacions provincials d'aquestes, les eleccions de les quals es van convocar per mitjà de l'Ordre de 15 de maig de 1995, cal procedir a la convocatòria del nou procés electoral.
  
Per això, de conformitat amb el Reial Decret 206/1995, de 10 de febrer, sobre traspàs de funcions i serveis de l'administració de l'estat a la Comunitat Valenciana en matèria de confraries de pescadors, i el Decret 2/1995, de 23 de març, del president de la Generalitat Valenciana, pel qual s'assignen a la Conselleria d'Agricultura, Pesca i Alimentació les funcions, els serveis, els mitjans personals i els crèdits transferits en matèria de confraries de pescadors, i el que s'estableix en la Llei 9/1998, de Pesca Marítima de la Comunitat Valenciana, oïdes les confraries de pescadors i a proposta del director general d'Indústria, Cooperativisme, Pesca i Relacions Agràries,
  
ORDENE
  
Article 1
  
Les confraries de pescadors i les federacions d'aquestes hauran de celebrar eleccions per a la renovació dels òrgans rectors, d'acord amb el que es disposa en la Llei 9/1998, de Pesca Marítima de la Comunitat Valenciana, i en aquesta disposició, d'acord amb el calendari següent:
  
1. Les confraries de pescadors, entre els dies 1 de juny i 15 de setembre de 1999.
  
2. Les federacions provincials de confraries de pescadors, entre els dies 16 de setembre i 31 d'octubre de 1999.
  
Article 2
  
Una vegada elaborat el pla electoral, les confraries de pescadors i les federacions d'aquestes el remetran als serveis territorials de la Conselleria d'Agricultura, Pesca i Alimentació del seu àmbit territorial, perquè l'aprove la Direcció General d'Indústria, Cooperativisme, Pesca i Relacions Agràries.
  
Article 3
  
Una còpia de cada acta relativa a tot el procés electoral, firmada per tots els integrants de cada mesa electoral, haurà de remetre's, en el termini màxim de deu dies des de la celebració de les eleccions, als serveis territorials de la Conselleria d'Agricultura, Pesca i Alimentació del seu àmbit territorial.
  
Quan les confraries de pescadors i les federacions d'aquestes no realitzen legalment, en els períodes fixats anteriorment, les eleccions per a la renovació dels òrgans rectors, quedaran automàticament extingits els mandats de les persones integrants d'aquests òrgans i es designarà seguidament una comissió gestora de conformitat amb el que es preveu en l'article 69.4 de la Llei 9/1998. Aquesta comissió assumirà les funcions dels òrgans rectors mencionats i procedirà a la celebració immediata de les eleccions.
  
Article 4
  
Les federacions provincials de confraries de pescadors podran actuar com a òrgan consultiu i assessor en les eleccions de les confraries federades, a instància d'aquestes.
  
Article 5
  
La mesa electoral és l'encarregada de presidir la votació, vigilar-ne la regularitat, mantenir l'ordre, realitzar l'escrutini i vetlar per la legalitat del sufragi. La comissió electoral resoldrà en primera instància i en el termini de dos dies les reclamacions i els problemes que es plantegen en el transcurs de l'acte electoral. Contra els seus acords es podrà interposar un recurs d'alçada en el termini d'un mes davant el director territorial de la Conselleria d'Agricultura, Pesca i Alimentació.
  
Article 6
  
La Llei Orgànica 5/1985, de 19 de juny, sobre Règim Electoral General, i les modificacions d'aquesta regiran amb caràcter supletori quan siguen aplicables.
  
DISPOSICIONS FINALS
  
Primera
  
Es faculta el director general d'Indústria, Cooperativisme, Pesca i Relacions Agràries perquè dicte les normes complementàries que, en aplicació d'aquesta disposició, considere necessàries.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 14 d'abril de 1999
  
El conseller d'Agricultura, Pesca i Alimentació,


Còpia Permalink ELI